ส่งเอกสาร 3 ลังแก้คดี ธนาธรทัวร์ ช่อ สมทบด้วย
ปิยบุตรแจงแทนไม่ได้หนีไปไหน กลางเดือนนี้กลับ บิ๊กตู่-ตรวจภูเก็ต แวะป้อนนมยามีล,ธนาธร ส่งทนายหอบเอกสาร 3 ลังแจงศาล รธน.คดีถือหุ้นสื่อ ปิยบุตร แจงตารางภารกิจ หน.อนาคตใหม่ยิบ บินไปพักผ่อนกับครอบครัว พร้อมเดินสายพบนักการเมือง ทั่วยุโรป-สหรัฐฯ-ยูเอ็น ยันไม่หนีไปไหนแน่ขอสู้คดีจนถึงที่สุดต้องสานฝันเปลี่ยนประเทศให้ดีขึ้น วิษณุ ขออย่าเอามาเทียบกับปมคุณสมบัติ บิ๊กตู่ บิ๊กป้อม ปัดตอบรอยด่างในอดีต ธรรมนัส ลดาวัลลิ์ ย้ำ ประยุทธ์ ต้องหยุดปฏิบัติหน้าที่ทันที เจ๊หน่อย ติวเข้ม พท.ใช้ทวิตเตอร์ให้ปังโดนใจ เรืองไกร ตามจิก อุตตม ไม่เลิก ชี้ คตส.ตีตกไม่เกี่ยวคำสั่งศาล พปชร.ผวา ส.ส.นั่งเลขาฯ-ที่ปรึกษาอาจถูกร้องอีก ระวี ยกนิ้วให้ถ้า ทักษิณ วางมือจริง บิ๊กตู่ หอบคณะลงภูเก็ต ลั่นใช้งบฯชาติต้องได้ประโยชน์ อย่าจ้องแต่ใต้โต๊ะ ส.ว.รุมสับปฏิรูปล้มเหลว,ทุกฝ่ายจับตาการต่อสู้คดีถือหุ้นสื่อของนักการเมือง ล่าสุดนายธนาธร จึงรุ่งเรืองกิจ หัวหน้าพรรคอนาคตใหม่ ส่งทนายความยื่นเอกสารชี้แจงต่อศาลรัฐธรรมนูญ ขณะที่เจ้าตัวอยู่ต่างประเทศโดยนายปิยบุตร แสงกนกกุล เลขาธิการพรรคอนาคตใหม่ ยืนยันว่านายธนาธรจะกลับมาสู้คดีจนถึงที่สุด เพราะยังมีภารกิจสำคัญรออยู่,บิ๊กตู่ หอบคณะลงพื้นที่ภูเก็ต,เมื่อเวลา 07.30 น. วันที่ 8 ก.ค. ที่ท่าอากาศยานทหาร 2 กองบิน 6 ดอนเมือง พล.อ. ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) พร้อม พล.อ.อนุพงษ์ เผ่าจินดา รมว. มหาดไทย นายอาคม เติมพิทยาไพสิฐ รมว.คมนาคม นายอภิศักด์ ตันติวรวงศ์ รมว.คลัง นายฉัตรชัย พรหมเลิศ ปลัดกระทรวงมหาดไทย เดินทางไปยังท่าอากาศยานนานาชาติภูเก็ต เพื่อตรวจราชการ จ.ภูเก็ต ถือเป็นจังหวัดแรกหลังได้รับการโปรดเกล้าฯให้ดำรงตำแหน่งนายกรัฐมนตรีอีกครั้ง ก่อนเดินทางนายกฯหันมายิ้มให้ผู้สื่อข่าวแต่ไม่ตอบคำถามกรณีที่ประธานสภาผู้แทนราษฎรส่งคำร้องไปยังศาลรัฐธรรมนูญ ให้วินิจฉัยความเป็นรัฐมนตรีสิ้นสุดลงเฉพาะตัวเพราะเหตุเป็นเจ้าหน้าที่อื่นของรัฐหรือไม่,ยินดีกับ ส.ส.ด้ามขวานมาต้อนรับ,ต่อมาเวลา 09.55 น. พล.อ.ประยุทธ์และคณะเดินทางถึงโรงเรียน อบจ.เมืองภูเก็ต อ.เมืองภูเก็ต ด้วยรถยนต์โตโยต้าเวลไฟร์ ทะเบียน 5 กอ 185 กรุงเทพมหานคร เพื่อเป็นประธานเปิดอุโมงค์ทางลอดห้าแยกฉลอง ก่อสร้างขึ้นเพื่อแก้ปัญหาการจราจรและเป็นแลนด์มาร์กแห่งใหม่ของภูเก็ต โดยมี ส.ส.ภาคใต้กลุ่มด้ามขวานไทย พรรคพลังประชารัฐ อาทิ นายทวี สุระบาล นายนิพันธ์ ศิริธร ส.ส.ตรัง นายสายัณห์ ยุติธรรม ส.ส.นครศรีธรรมราช นายสุทา ประทีป ณ ถลาง และนายนัทธี ถิ่นสาคู ส.ส.ภูเก็ต รอต้อนรับ นายกฯกล่าวทักทายแสดงความยินดีกับ ส.ส.ภาคใต้ทุกคน ทั้งนี้ ได้เกิดความวุ่นวายเล็กน้อย เมื่อมีชาวบ้านกว่า 100 คนที่อยู่นอกรั้วโรงเรียนส่งเสียงโวยวายไม่พอใจที่ถูกกันไม่ให้เข้าไปต้อนรับนายกฯ พร้อมกล่าวว่าผิดหวังมารอตั้งแต่ 06.00 น. จนในที่สุดเจ้าหน้าที่ยอมเปิดให้เข้ามา ขณะที่นายกฯกล่าวว่า ใจเย็นๆพวกที่อยู่ข้างนอก เดี๋ยวได้เจอกันทุกคน รักทุกคน ขอร้องอย่าส่งเสียงดัง,ชาติได้ประโยชน์อย่าจ้องแต่ใต้โต๊ะ,พล.อ.ประยุทธ์กล่าวปราศรัยว่า ทางลอดอุโมงค์ห้าแยกฉลองทำมา 5 รัฐบาล จนมาสำเร็จในรัฐบาลนี้ วันนี้เราไม่มีเวลามาประท้วงอะไรแล้ว ต้องดูแลคนทั้งประเทศไม่ว่าพื้นที่ใคร เป็นรัฐบาลของคนทั้งประเทศ ต้องสร้างความเข้าใจ ร่วมมือ ความรัก ความสามัคคี มีจิตอาสา แบ่งปัน เท่าเทียม ลำดับความสำคัญเร่งด่วน กระทบคนส่วนมากต้องดำเนินการก่อน วันหน้าไม่ต้องทำอะไรเลยตนวางไว้ให้หมดแล้ว นำงบฯลงกลุ่มจังหวัด รัฐบาลต้องไม่ทำงานสะเปะสะปะ ยืนยันทำให้ดีที่สุด การพัฒนาต้องไม่ขัดแย้งเรื่องสิ่งแวดล้อม ดูว่าประเทศจะได้ประโยชน์อย่างไร ไม่ใช่จะได้ใต้โต๊ะอย่างไร ถ้าผิดร้องเรียนมาได้สอบสวนดำเนินคดีทุกเรื่อง,ซัดพวกสาปแช่งประเทศตัวเอง,นายกฯกล่าวอีกว่า การแก้ปัญหาต้องฝาก ส.ส.พรรคร่วมรัฐบาล งบฯที่ขอกันมาเกิน 6 ล้านล้านบาท ถ้าต้องกู้เงินมาแล้วหนี้สาธารณะเกินร้อยละ60 เมื่อไหร่เตรียมล่มสลายได้เลย วันนี้ดึงไว้ที่ร้อยละ42 อย่าให้ใครมาบอกว่ารัฐบาลนี้สร้างหนี้สร้างสิน แต่จะทำต่อไปในทุกนโยบายของรัฐบาล ยืนยันจะทำในสิ่งที่ประชาชนได้ประโยชน์ หากมองนโยบายของแต่ละพรรคคงไม่ต้องทำอย่างอื่นเลย เพราะคงใช้งบสูงถึงล้านล้านบาท ต้องทยอยทำ ขณะเดียวกันก็ไม่เข้าใจคนไทยบางกลุ่มที่ชอบว่าประเทศตัวเอง อย่างนี้ไม่มีทางที่เราจะไปได้ เหมือนสาปแช่งประเทศตัวเอง แทนที่จะสร้างแรงศรัทธาขอให้ประเทศตัวเองอยู่รอดปลอดภัย โดยช่วงท้ายนายนัทธี ถิ่นสาคู ส.ส.ภูเก็ต พรรคพลังประชารัฐ ลุกขึ้นกล่าวว่า จากคำพูดของนายกฯทำให้ทราบว่าท่านเข้าใจปัญหาของชาว ภูเก็ต หากมาภูเก็ตก่อนหน้านี้คงพัฒนาได้มากกว่า พล.อ.ประยุทธ์กล่าวตอบว่า ไม่ได้เป็นนักการเมือง แต่มาทำงานทางการเมือง จากนี้ประเทศต้องไปด้วยกันทั้ง 3 ส่วน คือ 1.ข้าราชการ 2.การเมือง 3.ประชาชน หาก 3 ส่วนนี้ไปไม่ได้ ก็ต้องเลิกหมด,แวะป้อนนมลูกพะยูน ยามีล,จากนั้น พล.อ.ประยุทธ์เดินทางไปที่ศูนย์วิจัยและพัฒนาทรัพยากรทางทะเล พื้นที่อนุบาลและฟื้นฟู เพื่อแวะเยี่ยมและให้นมลูกพะยูนที่มาเกยตื้น โดยสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา พระราชทานชื่อให้ว่า ,ยามีล, และรับไว้ดูแลในโครงการ อนุรักษ์แนวปะการังและสิ่งมีชีวิตใต้ทะเลไทย ในพระราชดำริฯ นายกฯได้ป้อนนมสอบถามถึงการอนุบาล พร้อมให้กำลังใจและขอบคุณคณะเจ้าหน้าที่ที่ดูแลอย่างดี ทำให้มีพะยูนไทยเพิ่มมากขึ้น ขณะที่นายกฯได้พูดกับลูกพะยูนยามีลว่า ขอให้หายเร็วๆ เติบโตเป็นพะยูนที่แข็งแรงต่อไป ทั้งนี้ สัตวแพทย์ผู้ดูแลรายงานว่า ลูกพะยูนยามีลปัจจุบันแข็งแรงขึ้น ดื่มนมและกินหญ้าทะเลได้แล้ว หลังจากนั้น นายกฯได้กราบสักการะอนุสรณ์สถานกรมหลวงชุมพร เขตอุดมศักดิ์ ที่ตั้งอยู่ในกองทัพเรือภาคที่ 3,ปท.หนึ่งเดียวแบ่งแยกไม่ได้,ต่อมาเวลา 13.00 น. นายกฯนำคณะไปยังท่าเทียบเรือน้ำลึกภูเก็ต อ่าวมะขาม ตรวจเยี่ยมการฝึกการป้องกันและบรรเทาสาธารณภัยแบบบูรณาการ ตรวจเยี่ยมศูนย์จิตอาสาสนับสนุนการบรรเทาสาธารณภัย ศูนย์พักพิงรองรับผู้อพยพ และโรงพยาบาลสนาม พล.อ.ประยุทธ์กล่าวกับเจ้าหน้าที่ว่า วันนี้ถือเป็นโอกาสสำคัญที่เราได้ทำงานถวายพระบาท สมเด็จพระเจ้าอยู่หัว ร่วมมือกันทุกภาคส่วนเพื่อบรรเทาความทุกข์ประชาชน หน้าที่ของเราคือทำให้ประชาชนมีความสุข ปลอดภัย ประเทศเป็นหนึ่งเดียวไม่มีใครแบ่งแยกได้ ทั้งดินแดนและการปกครอง ช่วยกันทำความเข้าใจกับสังคมได้รับทราบว่าเกิดอะไรขึ้นในประเทศ ตั้งจิตอธิษฐานจะเป็นรัฐบาลของปวงชนชาวไทย ไม่ใช่รัฐบาลของใครคนใดคนหนึ่ง ทุกคนต่างทำหน้าที่ตัวเอง โดยไม่เกิดความขัดแย้งระหว่างข้าราชการกับประชาชน จากนั้นร่วมชมการฝึกภาคพื้นดิน ทางน้ำ ทางอากาศ และบนเกาะ ตรวจเยี่ยมศูนย์สั่งการ (ICP) ศูนย์สื่อสาร และศูนย์ประสานงานของหน่วยงานระหว่างประเทศ (UCC) พร้อมกล่าวว่า ขอให้กำลังใจเจ้าหน้าที่ทุกคนปฏิบัติหน้าที่ช่วยเหลือประชาชนอย่างดีที่สุด เมื่อเกิดเหตุการณ์ต้องสร้างขวัญกำลังใจให้แก่ประชาชน เตรียม พร้อมรับมือไม่ต้องรอสั่งการ และตรวจเยี่ยมโครงการพัฒนาท่าเทียบเรือน้ำลึกภูเก็ต ก่อนกลับ กทม.,ธนาธร ส่งทนายหอบเอกสารแจง,วันเดียวกัน เวลา 11.50 น. ที่ศาลรัฐธรรมนูญ นายวรวุฒิ บุตรมาตร รองผู้อำนวยการฝ่ายกฎหมายพรรคอนาคตใหม่ นำคำชี้แจงแก้ข้อกล่าวหาของนาย,ธนาธร จึงรุ่งเรืองกิจ, หัวหน้าพรรคอนาคตใหม่ กรณีถือหุ้นบริษัทวี-ลัคมีเดีย ซึ่งประกอบธุรกิจสื่อ เข้าข่ายลักษณะต้องห้ามตามรัฐธรรมนูญมาตรา 98 (3) ทำให้ขาดคุณสมบัติการเป็น ส.ส.หรือไม่ โดยนำเอกสารชี้แจงแก้ข้อกล่าวหาจำนวน 1 แฟ้ม 3 ลัง มาส่งศาลรัฐธรรมนูญ ที่ครบกำหนดเวลาวันที่ 8 ก.ค. หลังจากเจ้าหน้าที่ศาลรัฐธรรมนูญใช้เวลาตรวจสอบประมาณ 1 ชั่วโมงเศษ นายวรบุตรได้เดินทางกลับโดยปฏิเสธที่จะให้สัมภาษณ์ถึงรายละเอียดในคำชี้แจง บอกเพียงว่าขอให้ศาลนัดสืบพยานเพิ่มเติม แต่รายละเอียดขอให้นายปิยบุตร แสงกนกกุล เลขาธิการพรรค เป็นผู้แถลง,จี้ถอนคำสั่งยุติปฏิบัติหน้าที่,ต่อมาเวลา 14.00 น.ที่พรรคอนาคตใหม่ นาย,ปิยบุตร แสงกนกกุล, เลขาธิการพรรคอนาคตใหม่ กล่าวว่า นายธนาธรมอบให้ทีมกฎหมายยื่นเอกสารชี้แจงกว่า 70 หน้า และเอกสารประกอบการชี้แจง 50 รายการจำนวน 200 หน้าต่อศาลรัฐธรรมนูญ พร้อมขอให้ศาลนัดไต่สวนพยานบุคคลเพิ่มเติม เบื้องต้นบุคคลที่เกี่ยวข้องมี 5 คน ถ้าศาลให้ไต่สวนจะยื่นเพิ่มอีก ทั้งยังขอให้ออกนั่งพิจารณาโดยเปิดเผย จากคำวินิจฉัยกรณี 32 ส.ส.ไม่ต้องยุติปฏิบัติหน้าที่ คิดว่าเป็นแนวบรรทัดฐาน จึงขอให้ศาลยกเลิกคำสั่งยุติการปฏิบัติหน้าที่ ส.ส.เป็นการชั่วคราวด้วย หากเทียบเคียงกับคดีของนายดอน ปรมัตถ์วินัย รมว.ต่างประเทศอย่างน้อยที่สุดคดีนายธนาธร น่าอ่านคำวินิจฉัยช่วงปลายเดือน ก.ย. ยืนยันว่าทีมกฎหมายต่อสู้ครบถ้วนทุกประเด็น ที่ผ่านมากรณีนายดอนเปิดให้ไต่สวนพยานบุคคล อย่างน้อยสุดคือต้องใช้มาตรฐานเดียวกัน ต้องเปิดให้คู่ความโต้แย้งอย่างเต็มที่ เชื่อว่าศาลรัฐธรรมนูญจะเดินตามแนวทางที่ผ่านมาในอดีต,ปิยบุตร แจงตารางภารกิจยิบ,เมื่อถามถึงความรู้สึกของนายธนาธร นายปิยบุตรตอบว่า นายธนาธรไม่ได้กังวลใจอะไร เพราะเป็นมนุษย์แห่งการทลายข้อจำกัด ไม่มีอะไรเป็นข้อจำกัดของนายธนาธรได้ ถ้าว่ากันตรงไปตรงมาข้อกฎหมายคดีนี้ต่อสู้เสร็จแล้วหวังจะรวมเล่มเป็นหนังสือให้ศึกษาทางด้านนิติศาสตร์ เกี่ยวกับกระบวนการยุติธรรม หากยอมงดใช้ประมวลกฎหมายแพ่งและพาณิชย์มาตรา 1129 เท่ากับยอมจับหนูตัวเดียวแล้วทำลายระบบการโอนหุ้นทางธุรกิจของประเทศนี้ทั้งหมด ทั้งนี้นายธนาธรออกเดินทางไปต่างประเทศตั้งแต่สัปดาห์ที่แล้ว เพื่อใช้เวลาพักผ่อนกับครอบครัว ก่อนเดินทางไปทำภารกิจต่อที่กรุงบรัสเซลส์ ประเทศเบลเยียม กรุงเบอร์ลิน ประเทศเยอรมนี กรุงลอนดอน ประเทศอังกฤษ และประเทศสหรัฐอเมริกา,ยัน ธนาธร ไม่หนีไปไหนแน่,นายปิยบุตรกล่าวต่อว่า ที่ผ่านมามีข่าวลือไปทั่วว่านายธนาธรไปครั้งนี้จะไม่กลับมาประเทศไทย หรือคิดจะหนีคดีนั้น ยืนยันว่านายธนาธรเดินทางไปพักผ่อนกับภรรยาและลูกๆ โปรแกรมทั้งหมดจะเป็นการพบปะกับนักการเมือง เจ้าหน้าที่สหภาพยุโรป เจ้าหน้าที่องค์การสหประชาชาติ องค์กรสิทธิมนุษยชน สื่อมวลชนต่างประเทศ และร่วมเสวนาวิชาการที่ London School of Economics แลกเปลี่ยนสถานการณ์การเมืองไทยหลังการเลือกตั้ง การสืบทอดอำนาจของ คสช. และการละเมิดสิทธิมนุษยชนกรณีการทำร้ายนักกิจกรรม ยืนยันว่าเมื่อปฏิบัติภารกิจเสร็จจะเดินทางกลับประเทศไทยช่วงกลางเดือน ก.ค.นี้อย่างแน่นอน ด้วยสถานะที่ยังเป็น ส.ส. เพียงแต่มีคำสั่งของศาลรัฐธรรมนูญให้หยุดการปฏิบัติหน้าที่ เลยเข้าไปทำหน้าที่ในสภาไม่ได้,ลั่นสานฝันเปลี่ยนประเทศให้จบ,นายปิยบุตรกล่าวอีกว่า ตารางการทำงานของนายธนาธรตั้งแต่กลางเดือน ก.ค.เป็นต้นไป จะตะลุยภาคอีสาน ไล่ตั้งแต่ จ.อุดรธานี อุบลราชธานี ยืนยันว่ากลับมาแน่นอนไม่ต้องห่วงใยหรือกังวลใจ ส่วนข่าวลือต่างๆที่เต้าขึ้นมาควรยุติได้แล้ว เพราะนี่คือการยืนยันของพรรคอนาคตใหม่ นายธนาธรไม่มีความจำเป็นใดๆที่ต้องหลบหนีคดีไปต่างประเทศ เพราะเจ้าตัวมีภารกิจการเปลี่ยนแปลงประเทศไทยไปสู่อนาคตแบบใหม่ๆ และเปลี่ยนแปลงประเทศให้ดีขึ้น และพิสูจน์ให้ได้ว่า วันหนึ่งนายธนาธรจะเป็นนายกรัฐมนตรีจากมติมหาชน ส่วนกระแสโซเชียลที่ดารานักแสดงพาดพิงให้ใช้ความรุนแรงกับ น.ส.พรรณิการ์ วานิช โฆษกพรรคอนาคตใหม่นั้น อยากให้สังคมสนใจประเด็นที่เราทำเพื่อประโยชน์ต่อชาติบ้านเมืองมากกว่า หากเอาเรื่องเล็กน้อยมาพูดบ่อยๆ สังคมจะเบนความสนใจจากการติดตามตรวจสอบรัฐบาลที่เกี่ยวข้องกับทุนผูกขาด เราไม่มีสภาผู้แทนฯมานาน เมื่อมีแล้วต้องนำปัญหาความเดือดร้อนมาพูด พรรคขอเดินหน้าทำงานในสภาฯ โฟกัสในฐานะนักการเมืองที่มาจากการเลือกตั้งมากกว่า,ช่อ เตรียมบินสมทบคณะ อนค.,ผู้สื่อข่าวรายงานเพิ่มเติมว่า ช่วงเย็นวันเดียวกัน น.ส.พรรณิการ์ วานิช โฆษกพรรคอนาคตใหม่ เตรียมเดินทางไปสมทบร่วมคณะกับนายธนาธร จึงรุ่งเรืองกิจ หัวหน้าพรรค ในการทัวร์ยุโรป โดยจะออกเดินทางในวันที่ 9 ก.ค. ทั้งนี้ น.ส.พรรณิการ์โพสต์เฟซบุ๊กระบุว่า เที่ยวนี้ตารางพบปะนักการเมือง และองค์กรระหว่างประเทศแน่นมากๆ น่าจะมีโอกาสได้พบปะพูดคุยกับคนไทยในต่างแดนแค่ที่ลอนดอนกับวอชิงตัน ที่ลอนดอนพบกันที่ LSE ส่วนวอชิงตัน จะรีบโปรโมตทันทีที่ได้สถานที่แน่นอน แล้วพบกัน,วิษณุ ขออย่าเปรียบเทียบคดี,ที่ทำเนียบรัฐบาล นายวิษณุ เครืองาม รองนายกรัฐมนตรี กล่าวว่า ตามที่นายชวน หลีกภัย ประธานสภาผู้แทนราษฎร ส่งคำร้องไปยังศาลรัฐธรรมนูญ เพื่อวินิจฉัยความเป็นรัฐมนตรีของ พล.อ.ประยุทธ์ จันทร์โอชา นายกฯ ไม่มีผลอะไร แล้วแต่ศาลรัฐธรรมนูญจะว่าอย่างไร เรื่องนี้ไม่มีอะไรผิดปกติ และนำไปเปรียบเทียบกับคดีของนายธนาธร ไม่ได้ ถ้ากรณีมีเหตุอันควรสงสัยศาลจึงสั่งให้หยุดการปฏิบัติหน้าที่ แต่ถ้าไม่มีอะไรสงสัยก็รับเรื่องไว้แล้วดำเนินการต่อไป ศาลวินิจฉัยอย่างไรก็เป็นไปตามนั้น มันไม่ใช่เรื่อง 2 มาตรฐาน มันมีเกณฑ์ของเขา เมื่อถามว่านายกฯได้ปรึกษาทางออกในเรื่องนี้หรือไม่ นายวิษณุตอบว่า ไม่มี ยังไม่เคยพูดกัน ไม่มีปัญหาหรอก ไม่มีความเดือดร้อน การทำอะไรที่อยู่ในเกณฑ์ในกติกา เป็นสิ่งที่ถูกต้อง และดำเนินไปได้ แต่ที่ไม่ถูกต้องคือการไปดึงเกมลงสู่ท้องถนน ตรงนี้แหละสำคัญกว่า,บิ๊กป้อม ชี้ไม่กระทบความเชื่อมั่น,ที่กระทรวงแรงงาน พล.อ.,ประวิตร วงษ์สุวรรณ, รองนายกรัฐมนตรีและ รมว.กลาโหม กล่าวถึงเรื่องดังกล่าวว่า ไม่กังวลอะไร นายกฯยังทำงานได้ไม่กระทบความเชื่อมั่นของรัฐบาล ผู้ตรวจการแผ่นดินเคยตรวจสอบเรื่องนี้แล้ว ไม่มีอะไร เมื่อถามถึงกรณีของนายธรรมนัส พรหมเผ่า ส.ส.พะเยา พรรคพลังประชารัฐ เคยถูกดำเนินคดีที่ต่างประเทศ จะกระทบกับการรับตำแหน่ง รมว.แรงงาน หรือไม่ พล.อ.ประวิตรตอบว่า เป็นเรื่องของเจ้าหน้าที่ต้องตรวจสอบให้ชัดเจน เมื่อถามย้ำว่าแล้วตำแหน่ง พล.อ.ประวิตรชัดเจนแล้วหรือไม่ พล.อ.ประวิตรตอบยิ้มๆว่า ไม่ชัดเจน,ส.ว.โต้แทนแค่เกมดิสเครดิต,ที่หอประชุมใหญ่บริษัท ทีโอที จำกัด (มหาชน) นายวันชัย สอนศิริ ส.ว. กล่าวว่า เรื่องดังกล่าวเป็นสิทธิของ ส.ส.ตามรัฐธรรมนูญ สามารถทำได้ ถือเป็นเรื่องดีจะได้เกิดความชัดเจน ที่ผ่านมาหน่วยงานที่เกี่ยวข้อง อาทิ กกต. เคยวินิจฉัยเบื้องต้นแล้ว แต่หากมีกลุ่มคนที่ยังไม่พอใจการวินิจฉัยดังกล่าว มีสิทธินำเรื่องไปยังศาลรัฐธรรมนูญซึ่งถือว่าเป็นที่สุด เรื่องนี้ไม่มีอะไรต้องกังวลหรือตื่นตระหนก ถ้าผลวินิจฉัยออกมาว่า พล.อ.ประยุทธ์ไม่ใช่เจ้าหน้าที่ของรัฐก็จบ สามารถปฏิบัติหน้าที่ต่อไป แต่หากผลวินิจฉัยออกมาว่า พล.อ.ประยุทธ์ เป็นเจ้าหน้าที่ของรัฐก็เป็นนายกฯไม่ได้ เรื่องทั้งหมดคือกลไกปกติทางการเมือง มีเรื่องอะไรก็เดินไปที่ศาลรัฐธรรมนูญน่าจะดีที่สุด แต่ส่วนตัวเชื่อว่าเรื่องดังกล่าวเป็นกลเกมการเมืองที่จะดิสเครดิตกันมากกว่า,ชี้ศาล รธน.ต้องดูข้อมูลใหม่,ขณะที่นายชวลิต วิชยสุทธิ์ ส.ส.นครพนม พรรคเพื่อไทย กล่าวว่า การที่ กกต.รับรอง พล.อ.ประยุทธ์ มีคุณสมบัติชอบด้วยรัฐธรรมนูญในการเสนอชื่อเป็นนายกฯของพรรคพลังประชารัฐนั้น เห็นว่าความเห็นของ กกต.ดังกล่าวยังไม่เป็นที่สุด เพราะ กกต.ไม่ใช่ศาล เมื่อศาลฎีกาได้มีคำพิพากษาที่ 3578/2560 ว่า พล.อ.ประยุทธ์ในฐานะหัวหน้า คสช. เป็นเจ้าพนักงานตามกฎหมาย หมายความว่าเป็นเจ้าหน้าที่อื่นของรัฐอย่างชัดเจน เท่ากับ พล.อ.ประยุทธ์มีคุณสมบัติขัดรัฐธรรมนูญ ไม่อาจเป็นนายกฯได้ ดังนั้น ศาลรัฐธรรมนูญคงไม่ได้ฟังความเห็นของ กกต.เท่านั้น เมื่อข้อมูลคุณสมบัติของ พล.อ.ประยุทธ์เปลี่ยนแปลงไปจากเดิม ศาลต้องตรวจสอบทุกข้อมูลเพื่อประกอบการวินิจฉัยในคำร้องที่ประธานสภาฯ ส่งไป เพราะถ้าศาลวินิจฉัยโดยไม่ฟังข้อมูลจากศาลฎีกาซึ่งมีคำพิพากษาวางบรรทัดฐานไว้ กระบวนการยุติธรรมของไทยอาจขาดความเชื่อถืออย่างรุนแรง ไม่มีใครมาคบค้าสมาคมกับประเทศที่ไม่ยึดหลักนิติธรรมในการปกครอง,ประยุทธ์ ต้องหยุดปฏิบัติหน้าที่,นางลดาวัลลิ์ วงศ์ศรีวงศ์ รักษาการโฆษกพรรคเพื่อไทย กล่าวว่า ปมปัญหาของ พล.อ.ประยุทธ์ ที่ผ่านมามีหลายฝ่ายนำเสนอข้อเท็จจริงหลายประการมาแสดงต่อสังคม อันเป็นการยืนยันความเป็นข้อเท็จจริงว่า พล.อ.ประยุทธ์เป็นเจ้าหน้าที่อื่นของรัฐ เข้าลักษณะมีเหตุอันควรสงสัยได้แล้ว จึงควรต้องหยุดการปฏิบัติหน้าที่นายกรัฐมนตรีไว้ก่อน การที่นายวิษณุ เครืองาม รองนายกฯบอกว่าไม่ต้องหยุดการปฏิบัติหน้าที่ เพราะเป็นการตีความสถานะ ไม่เกี่ยวกับการทุจริต เป็นสิ่งไม่ถูกต้อง เพราะเป็นการให้ความเห็นเพื่อประโยชน์ของ พล.อ.ประยุทธ์ขัดกับหลักกฎหมายและข้อเท็จจริง,เจ๊หน่อย แซะผลงานขึ้นค่าขยะ,วันเดียวกัน คุณหญิง,สุดารัตน์ เกยุราพันธุ์, ประธานยุทธศาสตร์การเลือกตั้งพรรคเพื่อไทย ทวีตข้อความลงทวิตเตอร์ ระบุว่า ขึ้นค่าเก็บขยะจาก 20 บาท เป็น 80 บาทต่อเดือน ผลงานแรกๆของรัฐบาลใหม่ ขึ้นขนาดนี้ขอบริการให้ดีขึ้นด้วย เช่น ขยะตกค้างเก็บแค่อาทิตย์ละ 1 วัน น้ำขยะไหลนอง ช่วยแยกขยะจริงจังไม่ใช่ให้เราแยก แต่พอตอนเก็บ กทม.ก็จับเทรวม แล้วให้เราแยกทำไม หวังว่าค่าเก็บขยะที่ขึ้นจะไปเพิ่มให้พนักงานบ้าง,พิชัย ห่วงภาพลักษณ์ ครม.แย่,อีกเรื่อง นาย,พิชัย นริพทะพันธุ์, อดีต รมว.พลังงาน กล่าวว่า ขณะนี้เงินบาทแข็งค่ามาก มีแนวโน้มจะต่ำกว่า 30 บาทต่อดอลลาร์สหรัฐฯ อยากเรียกร้องอีกครั้งให้แบงก์ชาติ และคณะกรรมการนโยบายการเงิน (กนง.) พิจารณาลดดอกเบี้ยเพื่อให้ค่าเงินบาทอ่อนลง สนับสนุนการส่งออกที่มีแนวโน้มจะติดลบในปีนี้ ครึ่งปีที่ผ่านมาการส่งออกติดลบแล้วกว่าร้อยละ 4 ยังไม่มีแนวโน้มจะดีขึ้น จากรายชื่อ ครม.ตามโผที่ออกมา ประชาชนส่วนใหญ่กังวลว่าน่าจะได้คนคุณภาพที่แย่กว่าเดิม ยิ่งทำให้ภาพลักษณ์รัฐบาลแย่ลง ส่งผลถึงความเชื่อมั่น นายสมคิด จาตุศรีพิทักษ์ รองนายกฯ ที่คาดว่าจะกลับมาคุมทีมเศรษฐกิจอีกครั้ง ยังคงเชื่อว่าเศรษฐกิจไทยแข็งแกร่ง อยากให้นายสมคิดไปศึกษาว่าในภาวะสงครามการค้า 5 เดือนแรกของปีนี้ เวียดนามกลับส่งออกไปสหรัฐฯเพิ่มร้อยละ 36 ไต้หวันเพิ่มร้อยละ 23 นอกจากนี้ ยังจะมี รมว.คลังคนใหม่ที่ไม่มีผลงานเลยในอดีต แล้วจะมาบริหารกระทรวงการคลังให้ดีได้อย่างไร ทั้งนี้ ยังไม่พูดถึงความไม่โปร่งใสในคดีปล่อยกู้ของธนาคารกรุงไทย ที่มีลายเซ็นอนุมัติแต่อ้างว่าคัดค้านโดยยังไม่ปรากฏหลักฐานการคัดค้าน แล้วจะอธิบายได้อย่างไร,พท.ติวเข้มทวิตเตอร์ปังโดนใจ,ที่พรรคเพื่อไทย ทีมงานจากทวิตเตอร์ไทยแลนด์ ได้ไปบรรยายการใช้ทวิตเตอร์ ให้กับสมาชิกพรรคเพื่อไทย มีคุณหญิงสุดารัตน์ เกยุราพันธุ์ ประธานยุทธศาสตร์การเลือกตั้ง พร้อม ส.ส.เพื่อไทยและสมาชิกพรรคคนรุ่นใหม่เข้าร่วมรับฟัง คุณหญิงสุดารัตน์กล่าวว่า ส.ส.ต้องปรับตัวให้เข้ากับยุคของโซเชียลมีเดีย ตนผ่านการหาเสียงมาตั้งแต่ใช้กาวแป้งเปียกทาแผ่นกระดาษหาเสียงเอ 4 ไปติดฝาบ้าน มาจนถึงยุคแผ่นป้ายแผ่นพับ ตอนนี้ยุคโซเชียลมีเดียจำเป็นต้องปรับตัว ต้องรู้เทคนิคที่จะทำอย่างไรให้ทวิตเตอร์ของเราปังโดนใจมากขึ้น,วิรัช ถก วิษณุ โละคำสั่ง คสช.,ที่ทำเนียบรัฐบาล นายวิรัช รัตนเศรษฐ์ ประธานคณะกรรมการประสานงานพรรคร่วมรัฐบาล (วิปรัฐบาล) เข้าพบนายวิษณุ เครืองาม รองนายกรัฐมนตรี หลังใช้เวลาหารือ 1 ชั่วโมงครึ่ง นายวิรัชให้สัมภาษณ์ว่า มาหารือทั้งเรื่องกฎหมาย วิธีการ การดำเนินการเกี่ยวกับคำสั่ง คสช. ที่ยังมีผลอยู่เพราะอะไร ที่ถูกยกเลิกไปเพราะอะไร คำสั่งที่มีกว่า 450 ฉบับ สิ้นสุดไปแล้วจำนวนมาก ส่วนที่ต้องไปยกเลิกในสภาฯ ถือว่าแทบจะไม่มีเลย หรือมีไม่ถึง 10 ฉบับ ส่วนการประชุมวิปรัฐบาลได้กำหนดไว้ประชุมกันทุกวันจันทร์ที่ทำเนียบรัฐบาล,เรืองไกร จี้ใช้ ม.44 กับ อุตตม,ที่ศูนย์บริการประชาชนทำเนียบรัฐบาล ฝั่ง ก.พ. นายเรืองไกร ลีกิจวัฒนะ อดีตสมาชิกพรรคไทยรักษาชาติ ยื่นหนังสือถึง พล.อ.ประยุทธ์ จันทร์โอชา นายกฯ ทักท้วงกรณีนายอุตตม สาวนายน หัวหน้าพรรคพลังประชารัฐ ที่มีชื่อเป็น รมว.คลัง มีความไม่เหมาะสม นายเรืองไกรกล่าวว่า นายอุตตมมีส่วนปล่อยกู้ให้กับกลุ่มบริษัท กฤษดามหานคร สมัยเป็นกรรมการบริหารธนาคารกรุงไทย แม้จะชี้แจงว่าไม่ผิด แต่ในคำพิพากษาคดีตอนหนึ่งระบุว่า นอกจากคณะกรรมการบริหารจะมีเจตนาฝ่าฝืนประกาศธนาคารแห่งประเทศไทย เรื่องการให้สินเชื่อที่เล็งเห็นได้ว่าจะเรียกคืนไม่ได้การอนุมัติสินเชื่อจำนวนถึง 9,900 ล้านบาท โดยมิได้รักษาประโยชน์ของธนาคารผู้เสียหาย เมื่อรัฐธรรมนูญ 2560 มาตรา 160 (4) บัญญัติว่า รัฐมนตรีต้องมีความซื่อสัตย์สุจริตเป็นที่ประจักษ์ จึงต้องพิจารณาว่า นายอุตตมมีความเหมาะสมหรือไม่ และ คสช.เคยใช้มาตรา 44 กับเจ้าหน้าที่ของรัฐใกล้เคียงกับกรณีเช่นนี้หลายครั้ง ควรนำมาพิจารณาเพื่อป้องกันไม่ให้เกิดความเสียหาย,ชี้ คตส.ตีตกไม่เกี่ยวคำสั่งศาล,ผู้สื่อข่าวถามว่า เจตนาของการยื่นหนังสือครั้งนี้คืออะไร ในเมื่อคณะกรรมการตรวจสอบการกระทำที่ก่อให้เกิดความเสียหายแก่รัฐ (คตส.) ไม่ชี้มูลว่านายอุตตม มีความผิด และมีมติตีตกข้อกล่าวหาไปแล้ว นายเรืองไกรตอบว่า หลังการรัฐประหาร 2549 คตส.ได้ใช้อำนาจของคณะกรรมการป้องกันและปราบปรามการทุจริตแห่งชาติ (ป.ป.ช.) คำกล่าวหาที่ตีตกนั้นไม่ใช่คำสั่งชี้ขาดทางคดี การไม่สั่งฟ้องศาลจึงลงโทษไม่ได้ แต่เมื่อศาลตัดสินเมื่อวันที่ 26 ส.ค.2558 แล้ว ก็เป็นหน้าที่ของ ป.ป.ช.และคณะกรรมการป้องกันและปราบปรามการฟอกเงิน (ปปง.) ต้องเอาผิดต่อ แต่เหตุใดจึงไม่ทำ ศาลฎีกาชี้แล้วว่ากรรมการบริหารทั้ง 5 คน ฝ่าฝืนประกาศของธนาคารแห่งประเทศไทย ศาลไม่ได้บอกตรงไหนเลยว่านายอุตตมไม่ผิด คตส.หรือแบงก์ชาติจะกล่าวหาหรือไม่กล่าวหา แต่เมื่อศาลวินิจฉัยแล้วว่า เหตุการณ์ทั้งหมดเกิดจากกรรมการบริหาร 5 คน ก็จำเป็นต้องดำเนินการ,ธนกร สวนฝ่ายค้านดิสเครดิต,นายธนกร วังบุญคงชนะ รองโฆษกพรรคพลังประชารัฐ กล่าวว่า นายอุตตมมีพยานหลักฐานชี้แจงข้อเท็จจริงได้ มั่นใจในความบริสุทธิ์ เพราะผ่านการสอบสวนทั้ง คตส. ป.ป.ช. คณะกรรมการกำกับหลักทรัพย์และตลาดหลักทรัพย์ ธนาคารแห่งประเทศไทย รวมถึงสำนักงานอัยการสูงสุด ถือเป็นเรื่องปกติที่นายอุตตมจะถูกตรวจสอบโดยกระบวนการตรวจสอบในรัฐสภา ดีกว่าจะไปเคลื่อนไหวเรียกร้องบนถนน ฝ่ายค้านต้องการดิสเครดิตมากกว่า ตนเห็นว่าพรรคเพื่อไทยควรเอาเวลาไปติดตามจำเลยที่ 1 ให้กลับมารับโทษดีกว่า,ราเมศ พึ่งนักบัญชีสู้คดีหุ้นสื่อ,ที่พรรคประชาธิปัตย์ นายราเมศ รัตนะเชวง โฆษกพรรคประชาธิปัตย์ และหัวหน้าทีมทนายความต่อสู้คดี ส.ส.พรรคประชาธิปัตย์ถือหุ้นสื่อ กล่าวว่า ได้เชิญผู้เชี่ยวชาญเกี่ยวกับการจัดตั้งบริษัท และผู้เชี่ยวชาญทางบัญชี ผู้ตรวจสอบบัญชี มาให้ความรู้และมุมมองในการจัดทำบัญชีของบริษัทต่างๆมาหารือเพื่อนำมาประกอบการชี้แจงแก้ข้อกล่าวหาต่อศาล ข้อเท็จจริงพบว่าบริษัทที่ ส.ส.ถือหุ้นไม่ได้ประกอบกิจการสื่อ โอนหุ้นไปก่อนวันสมัครรับเลือกตั้ง และลงลึกในรายละเอียดที่มาที่ไปของรายได้รายจ่ายของบริษัทว่ามีการใช้ไปกับกิจการสื่อหรือไม่,พปชร.ผวา ส.ส.นั่งเลขาฯ–ที่ปรึกษา,ผู้สื่อข่าวรายงานจากพรรคพลังประชารัฐว่าในการ ประชุมกรรมการบริหารพรรคและ ส.ส.พรรคในวันที่ 9 ก.ค. เพื่อพิจารณาผู้ที่จะไปดำรงตำแหน่งข้าราชการการเมือง ได้แก่ เลขานุการรัฐมนตรี ผู้ช่วยรัฐมนตรี และที่ปรึกษารัฐมนตรี โดยเฉพาะกลุ่ม ส.ส. ขณะแกนนำพรรคได้หารือและนำกฎหมายที่เกี่ยวข้องมาพิจารณา เห็นว่ามีความเสี่ยงที่ ส.ส.จะไปเป็นข้าราชการการเมือง อาจถูกร้องให้มีการตีความว่าเข้าข่ายการขัดกันแห่งผลประโยชน์ ตามรัฐธรรมนูญมาตรา 184 และ 185 ได้ แม้ก่อนหน้านี้นายวิษณุ เครืองาม รองนายกรัฐมนตรี จะระบุว่ารัฐธรรมนูญอนุญาตให้เป็นข้าราชการการเมืองได้ ไม่เข้าข่ายการขัดกันของผลประโยชน์ เพราะเป็นเรื่องสถานะ และรัฐธรรมนูญส่งเสริมให้เป็นด้วย จึงเป็นคนละเรื่องกับผลประโยชน์ทับซ้อนก็ตาม,ระวี ยกนิ้วให้ ทักษิณ วางมือ,นพ.ระวี มาศฉมาดล หัวหน้าพรรคพลังธรรมใหม่ กล่าวถึงกรณีนาย,ทักษิณ ชินวัตร, อดีตนายกรัฐมนตรี ทวีตข้อความไม่จัดงานวันเกิดครบรอบ 70 ปีว่า เป็นสัญญาณบวกสำหรับการเมืองไทย นายทักษิณอาจคิดจริงจังตัดสินใจวางมือทางการเมือง กว่าสิบปีในต่างแดน นายทักษิณมีบทบาทครอบงำวางเกมการเมืองส่งผลต่อการเมืองไทยอย่างต่อเนื่อง ถ้าตกลงปลงใจเลิกยุ่งเกี่ยวทางการเมืองจะเป็นคุณูปการต่อประเทศ ลดความขัดแย้งได้ ทุกพรรคดำเนินกิจกรรมทางการเมืองตามระบบ ไม่ยุยง ปลุกปั่น บิดเบือนข้อมูลใดๆจนเพิ่มความขัดแย้งใหม่ในสังคม ขณะเดียวกันรัฐบาลชุดใหม่ต้องบริหารด้วยความชอบธรรมยึดธรรมาภิบาล ตรวจสอบเรื่องที่สังคมสงสัยอย่างจริงจัง,7 พรรคฝ่ายค้านเดินหน้าแก้ รธน.,ช่วงบ่ายที่พรรคเพื่อไทย มีการประชุมร่วมของ 7 พรรคร่วมฝ่ายค้าน จากนั้นนายอนุสรณ์ เอี่ยมสะอาด คณะทำงานสื่อสารการเมืองพรรคเพื่อไทย แถลงว่า หารือในกรอบการแก้ไขรัฐธรรมนูญ ที่จะเปิดเวทีสาธารณะแสดงความคิดเห็นให้ประชาชนเกิดความตื่นรู้ ยืนยันจะแก้ไขรัฐธรรมนูญตามที่รัฐธรรมนูญกำหนดไว้ ไม่มีการใช้แนวทางอื่น ทำงานเป็น ฝ่ายค้านเพื่อประชาชน โดยจะจัดงานเสวนาผลิตคอนเทนต์สื่อสารออกไป มีหัวหน้าพรรค 7 พรรคร่วมแสดงวิสัยทัศน์ คาดว่าเริ่มได้กลางเดือน ก.ค.นี้ และกิจกรรมลงพื้นที่ศึกษาปัญหาของประชาชน สนับสนุนการตั้งคณะกรรมการวิสามัญติดตามการทำร้ายผู้มีความเห็นต่างทางการเมืองทุกรูปแบบ ขณะที่นายชัยธวัช ตุลาทน รองเลขาธิการพรรคอนาคตใหม่ กล่าวว่า ภาคประชาสังคมเริ่มลงชื่อแก้ไขรัฐธรรมนูญแล้ว ส่วน 7 พรรคมีรายชื่อมาครบแล้วเสนอต่อสภาฯเพื่อผลักดันให้เกิดสภาร่างรัฐธรรมนูญ (ส.ส.ร.) ร่วมกัน,ส.ว.สับปฏิรูปการเมืองล้มเหลว,อีกเรื่อง ที่หอประชุมใหญ่ บริษัท ทีโอที จำกัด (มหาชน) มีการประชุมวุฒิสภา โดยนายพรเพชร วิชิตชลชัย ประธานวุฒิสภา เป็นประธานฯ เพื่อพิจารณารับทราบรายงานความคืบหน้าการดำเนินการตามแผนการปฏิรูปประเทศ ตามรัฐธรรมนูญ มาตรา 270 ประจำเดือน ม.ค.-มี.ค.2562 ทั้งนี้ ส.ว.อภิปรายกันอย่างกว้างขวาง อาทิ นายวันชัย สอนศิริ ส.ว. กล่าวว่า การปฏิรูปด้านการเมืองที่ผ่านมานั้น วางโจทย์ให้การเมืองโดยเฉพาะการเลือกตั้งสุจริต แต่การเลือกตั้ง ส.ส.ที่ผ่านมามีประเด็นร้องเรียนกว่า 500 เรื่อง พบการซื้อเสียงจำนวนมาก เพราะขาดการปฏิรูป และปฏิบัติตามกฎหมายที่กำหนด,แฉตั้งอธิการบดี ม.กีฬาฯขัด ก.ม.,นายตวง อันทะไชย ส.ว. กล่าวว่า แผนการปฏิรูปประเทศด้านการศึกษาไร้ความคืบหน้า แม้จะมีกฎหมายว่าด้วยกองทุนการศึกษาเพื่อลดความเหลื่อมล้ำของคนในช่วงวัยที่ควรได้รับการศึกษา แต่ไม่สามารถปฏิบัติใช้ได้ ยังไม่พบการออกกฎหมายว่าด้วยการศึกษาแห่งชาติ ทั้งที่รัฐธรรมนูญกำหนดให้ทำภายใน 1 ปี รวมถึงพบการทุจริตในมหาวิทยาลัยการกีฬาแห่งชาติ ที่พบการแต่งตั้งตนเองเข้าไปทำหน้าที่บริหารขัดต่อกฎหมาย ขณะที่นายชาญวิทย์ ผลชีวิน ส.ว.กล่าวว่า มีการแต่งตั้งตนเองดำรงตำแหน่งอธิการบดี มหาวิทยาลัยกีฬาแห่งชาติ ทั้งที่กฎหมายระบุว่า ต้องผ่านการสรรหาและให้ รมว.ศึกษาธิการพิจารณา ดังนั้นประเด็นที่เกิดขึ้นคือการกระทำที่ขัดต่อกฎหมายอย่างชัดเจน
ธนาธร ส่งทนายหอบเอกสาร 3 ลังแจงศาล รธน.คดีถือหุ้นสื่อ ปิยบุตร แจงตารางภารกิจ หน.อนาคตใหม่ยิบ บินไปพักผ่อนกับครอบครัว
ธนาธร จึงรุ่งเรืองกิจ,พรรคอนาคตใหม่,ศาลรัฐธรรมนูญ,ปิยบุตร แสงกนกกุล,สู้คดี,พรรณิการ์ วานิช,ข่าวหน้า1,เลือกตั้ง